2110477+ARTIFICL+INTELL+II

ARTIFICIAL INTELLIGENCE II (A.I.2) เป็นวิชาที่สอนเกี่ยวกับความรู้พื้นฐานทางด้าน A.I. หรือด้านปัญญาประดิษฐ์ เปิดเฉพาะเทอม 1 เท่านั้น โดย ผศ.ดร.สุกรี สินธุภิญโญ ผู้ใหญ่ใจดีของเรานั่นเอง ส่วนเทอม 2 จะเป็นวิชา A.I.1 ที่สอนโดยอาจารย์อีกท่าน คือ ผศ.ดร.สืบสกุล พิภพมงคล

ผู้สอน
ผศ.ดร.สุกรี สินธุภิญโญ

แตกต่างกับ A.I.1 อย่างไร
เนื้อหาไม่แตกต่างกันมากครับ เพียงแต่ตัวเครื่องมือที่ใช้อาจจะแตกต่างกันเล็กน้อย เช่น A.I.1 ใช้ภาษา LISP ส่วน A.I.2 ใช้ภาษา Prolog ครับ ดังนั้น ผู้ที่สนใจจะเรียน A.I.2 นั้น ไม่จำเป็นต้องลง A.I.1 มาก่อนครับ

ความรู้พื้นฐาน
หลายคนเคยให้ชื่อของวิชา A.I. ว่าเป็น Algorithm Design ภาค 2 ! จริงๆก็ไม่ถึงขนาดนั้นครับ เพราะวิชา Algorithm Design เน้นให้เราคิด Algorithm ขึ้นมา หรือนำ Algorithm ที่มีอยู่ไปประยุกต์ใช้กับโจทย์อย่างเหมาะสม แต่วิชา A.I. จะเน้นที่ Concept มากกว่าครับ คือ เน้นความเข้าใจ Algorithm ในภาพรวม และรู้ว่าเหตุใดจึงทำแบบนี้ๆ ฯลฯ แต่ทั้งนี้ทั้งนั้น ความรู้พื้นฐานด้าน Algorithm และ Data structure ก็ยังจำเป็นอยู่ครับ โดยเฉพาะเรื่องของการ Search

เนื้อหารายวิชา
หลากหลายครับ ตั้งแต่ * การแนะนำโดยภาพรวม (introduction) ว่า A.I.คืออะไร เกี่ยวข้องกับชีวิตประจำวันอย่างไร มีการนำไปใช้ในด้านใดบ้าง * จากนั้น จะเริ่มเข้าสู่เนื้อหา จากเรื่องของ Intelligent Agent ที่หมายถึง ระบบอะไรก็ได้ ที่คิดอย่าง "อัตโนมัติ" ตามสิ่งแวดล้อมที่ให้มา * ได้เรียนรู้ว่า เทคนิคในการ search ที่ใช้กันใน A.I. ทำอย่างไร และนำเทคนิคนี้ไปใช้แก้ปัญหาในโลกจริงอย่างไร เช่น การใช้เทคนิคการ search ในการเขียน bot เพื่อเล่นเกมแข่งกับคน (ปีนี้ มีการเขียน bot เพื่อให้เล่นเกม Connect4 ได้ โดยเทคนิคที่ใช้คือ การ search ชนิดหนึ่งที่เรียกว่า Minimax เมื่อเขียนเสร็จ ยังมีการประชันกันด้วยนะครับ โดยให้นำ A.I. ที่แต่ละคนเขียนมาแข่งกันเอง เพื่อหาผู้ชนะในคลาส ผู้ที่ชนะยังได้รับของที่ระลึกที่หาไม่ได้ในโลก จากอาจารย์ด้วยนะครับ) * การแทนความรู้ และตรรกะ predicate... คือ การพยายามแทนปัญหาในโลกจริง ให้เป็นความรู้ในโลก A.I. เพื่อจะได้ใช้ตรรกะในการแก้ปัญหาต่อไป (unification, resolution) * Fuzzy Logic เป็น Logic แบบหนึ่งที่ไม่ได้มีแค่ True กับ False แต่มองไปลึกกว่านั้น * Machine Learning การเรียนรู้ของเครื่องจักร * Neuron Network ที่กำลังฮิตมากในโลกของ A.I. ในตอนนี้ * Swarm Intelligence และ Ant Colony

หนังสือ
มีหนังสือที่แนะนำครับ ได้แก่ # หนังสือ ปัญญาประดิษฐ์ ของ ศ.ดร.บุญเสริม ของภาคเรา ที่เป็นอาจารย์ของ ผศ.ดร.สุกรี อีกทีหนึ่งครับ เขียนในภาษาที่อ่านง่าย และเป็นภาษาไทยครับ สามารถดาวน์โหลดได้ที่นี่ครับ # Artificial Intelligence: A Modern Approach ของ Stuart Russell และ Peter Norvig สองปรมาจารย์ด้าน A.I. ที่ Berkeley และ Stanford: เป็นหนังสือ A.I. ที่ใช้อ้างอิงกันทั่วโลก และเนื้อหาของวิชานี้ส่วนใหญ่จะอ้างอิงตามหนังสือเล่มนี้ครับ

วิชาที่เกี่ยวข้อง

 * หากสนใจเป็นพิเศษ สามารถลงทะเบียนเพิ่มเติมในเทอม 2 ได้ครับ วิชา SPEC PROB COMP II ที่สอนโดย ผศ.ดร.สุกรี เช่นกัน โดยเนื้อหาจะเน้น Neuron Network เป็นพิเศษทั้งวิชาเลยครับ เรียกได้ว่า เจาะลึกลงไปถึงแก่นของวิชา A.I. จริงๆ (แต่ทั้งนี้ SPEC PROB COMP II ก็ไม่ได้ require ว่าต้องลงวิชา A.I.2 มาก่อนอยู่ดีครับ) * หากสนใจเป็นพิเศษมากจริงๆ สามารถลงทะเบียนเรียนออนไลน์กับคอร์สข้ามโลกวิชา Introduction to Artificial Intelligence ของ Stanford University ที่จะเปิดสอนช่วงเดือนตุลาคม-ธันวาคมได้ครับ ที่ www.ai-class.com สอนโดย Sebastian Thrun และ Peter Norvig ครับ วิชานี้เป็นการเรียนออนไลน์ มี assignment ให้ทำด้วย น่าสนใจทีเดียวครับ

การให้คะแนน

 * Midterm 30% * Final 40% * Assignment 30% (มีการบ้านและโปรเจกต์เล็กน้อยครับ ไม่หนักมาก เขียนโปรแกรมหน่อยๆครับ)